રાજકોટ તા. ૩: આરતી સોસાયટીમાં રહેતા સોની પ્રૌઢે સહકાર રોડ પર આવેલી પોતાની દુકાનમાં સોના-ચાંદી સાફ કરવા માટેનું એસિડ ભુલથી પી જતા તેનું સારવાર દરમ્યાન મોત નિપજતા પરિવારમાં શોક વ્યાપી ગયો છે. મળતી વિગત મુજબ આરતી સોસાયટી શેરી નં. ૩ માં રહેતા નરેન્દ્રભાઇ નરોતમભાઇ પાલા (ઉ.વ. પર) ગઇકાલે સહકાર રોડ પર આવેલ પોતાની સોનલ જવેલર્સ નામની દુકાને હતા ત્યારે પાણી સમજી એસિડ ભરેલો ગ્લાસ મોઢે માંડી દીધો હતો. ખબર પડતા તેણે તાકીદે પત્ની વીનાબેનને ફોન કરીને 'ભુલથી એસિડ પીવાય ગયું છે જલ્દી આવો' તેમ કહેતા પત્ની અને પુત્ર કૃણાલ સહિતના પરિવારજનો દુકાને દોડી આવ્યા હતા અને તાકીદે તેને સારવાર માટે મધુરમ હોસ્પિટલમાં ખસેડાયા હતાં ત્યાં તેનું સારવાર દરમ્યાન મોત નિપજયું હતું. જાણ થતા ભકિતનગર પોલીસ મથકના હેડ કોન્સ્ટેબલ મનહરદાન ગઢવી તથા નિલેષભાઇએ તપાસ આદરી હતી પુત્ર અને પુત્રીએ પિતાની છત્રછાયા ગુમાવતા સોની પરિવારમાં શોક વ્યાપી ગયો છે.